אפשר לתרגם את פתיחת העונה של מכבי ת"א למילים פעם אחר פעם, אבל יש נתון אחד שמספר את הסיפור יותר טוב מכל סופרלטיב: לראשונה במתכונת הנוכחית, הצהובים הגיעו למשחק מפסגת היורוליג. אבל כנראה שאלופת ישראל כבר התרגלה למלא את תקן האנדרדוג, כי מול יריבה בגודל שלה הדברים שהלכו כל כך טוב בשבועות האחרונים, פתאום הפכו קשים יותר ומכבי הפסידה 92:88 לחבורה הנוצצת של אטורה מסינה.
קלעו למכבי ת"א: סקוטי ווילבקין (6/10 לשלוש) 25 ו-5 אסיסטים, טיילר דורסי 14, טאריק בלאק 13 ו-9 ריבאונדים, נייט וולטרס 8, אות'לו האנטר וג'ון די 6 כ"א, יובל זוסמן, אלייז'ה בראיינט וקווינסי אייס 4 כ"א, דני אבדיה וג'ייק כהן 2 כ"א. קלעו למילאנו: לואיס סקולה 20, סרחיו רודריגס 18 נקודות ו-11 אסיסטים, ולדימיר מיקוב 13, נמניה נדוביץ' 11, קיילב טארזוסקי 10.
יאניס ספרופולוס וחניכיו הגיעו לאדמת איטליה אחרי שניפצו כל שיא אפשרי בשבוע שעבר. הם החזיקו ברצף הניצחונות הארוך ביותר שלהם ביורוליג מאז עונת 13/14 (6 ניצחונות), הם שברו את שיא המועדון בשלשות (17) והם עצרו את יריבותיהן על 14 סלי שדה במשחק - הכי הרבה בהיסטורית היורוליג. הודות לכל זה, המילה פייבוריטית לפתע לא הייתה כל כך גסה, אבל מן העבר השני המתינה יריבה שחווה רנסנס משל עצמה ובניגוד לאחרות, היא לא הגיעה כדי לשמש כתפאורה.
למעשה, לא מעט קולות טענו שלאיכות היריבות של מכבי היה חלק בריצה יוצאת הדופן - מה שהפך את השבוע הנוכחי, הקשה ביותר של הצהובים העונה, למדד אמיתי על מעמדם ביורוליג. והאמת? כבר מן בפתיחה ניתן היה לחוש בהבדלים.
לפתע, שם כמו פייריה הנרי של באסקוניה התחלף בשמו של סרחיו רודריגס, ולספרופולוס לא נותרו תשובות מול 11 האסיסטים של הכוכב הספרדי. לפתע, חסרונו של עומרי כספי הפך למהותי הרבה יותר, כאשר מתחת לסלים המקומיים המתין לואיס סקולה הוותיק. ומעל הכל, לפתע ההגנה של מכבי ת"א, זו שסומנה כטובה ביורוליג, חטפה 92 נקודות על הראש.
ולמרות זאת, הצהובים היו שם עד לרגע האחרון, למרות בריחה אחרי בריחה של האיטלקים. סקוטי ווילבקין, שחווה לא מעט עליות וירידות מאז הצטרף לאלופת ישראל, שמר גם הפעם על אחוזי קליעה אדירים מחוץ לקשת (6/10) - שהציבו אותו כקלע השלשות הטוב במפעל העונה - והשאיר לצהובים טעם של עוד עם שיא עונתי של 25 נקודות. טיילר דורסי, הוכיח שוב שהוא יכול להיות פקטור הרבה יותר משמעותי ברוטציה של מכבי עם ארבע שלשות ו-14 נקודות, וגם טאריק בלאק הזכיר לאוהדים למה הוא אחת מנקודות האור של העונה החולפת עם 13 נקודות ו-9 ריבאונדים.
כעת, כשהם מחזיקים במאזן 3:6 ועדיין נמצאים בצמרת היורוליג, לצהובים אין יותר מדי זמן להתאבל על ההפסד כי בשישי מחכה להם משחק חוץ מול אחת היריבות הקשות ביותר שיש ליורוליג להציע - ברצלונה - וגם לשם הם יגיעו ללא עומרי כספי הפצוע. לאחר מכן, יחזרו הצהובים לזירה המקומית ומי שחשב שיהיה לספרופולוס וחניכיו זמן לנוח, הוא טעה ובגדול - כי בשני מצפה לנו קלאסיקו ישראלי ברבע גמר הגביע.
המגמה נמשכה גם בפתיחת המחצית השנייה, כשהפעם הצטרף לסקולה ורודריגס גם ולדימיר מיקוב, שהעלה את ההפרש לדו ספרתי. אלא שהפעם מכבי הזעיקה את האיש למשימות מיוחדות - סקוטי ווילבקין - שהופיע במלוא תפארתו עם תצוגת שלשות אופיינית, הוביל ריצת 2:11 ומיזער נזקים עבור ספרופולוס. ועדיין, אקורד הסיום של הרבע היה שייך לאיטלקים, שהגדילו את היתרון שוב עם ריצת 0:8, בדרך ל-64:71 לקראת הרבע המכריע.
מילאנו פתחה מבערים עם פתיחת הרבע הרביעי והשאירה לצהובים אבק, תוך שהם מגדילים את הריצה ל-0:13, אבל מכבי שוב נהנתה ממטח שלשות של ווילבקין, שהוריד את ההפרש למינימלי. הנדנדה נמשכה ולואיס סקולה הגדיל את היתרון שוב, רק כדי לראות את ווילבקין תופר שלשה נוספת ומחזיר את הצהובים לעניינים, אלא שהפעם זה לא הספיק ומכבי ירדה מנוצחת, כשבמקביל היא ראתה את ווילבקין יורד בצליעה מהפרקט לאחר נחיתה לא טובה. 88:92 למילאנו בסיום.